**OBRAZLOŽENJE**

**Nacrta prijedloga Odluke o redu na pomorskom dobru**

Dana 29. srpnja 2023. godine na snagu je stupio novi Zakon o pomorskom dobru i morskim lukama („Narodne novine“ br. 83/23).

 Odredbom čl. 149. st.3. Zakona o pomorskom dobru i morskim lukama propisano je da u svrhu održavanja reda na pomorskom dobru, na prijedlog izvršnog tijela jedinice lokalne samouprave, predstavničko tijelo jedinice lokalne samouprave donosi odluku o redu na pomorskom dobru.

 Redom na pomorskom dobru propisuje se cjelovit sustav mjera i radnji kojima se osigurava zaštita i održavanje pomorskog dobra u općoj upotrebi.

Nacrt prijedloga odluke obuhvaća način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi, održavanje čistoće i čuvanje površina pomorskog dobra u općoj upotrebi, osiguranje nesmetanog prolaska duž pomorskog dobra, mjere za provođenje mjera za održavanje reda na pomorskom dobru koje poduzima pomorski redar, obveze pravnih i fizičkih osoba te kazne za prekršaje počinjene nepridržavanjem odredbi.

Zakon o pomorskom dobru i morskim lukama uvodi institut „pomorskog redara“ čije su ovlasti i način postupanja utvrđeni Zakonom i Odlukom kroz članke 17-24.

 Sukladno čl. 11. Zakona o pravu na pristup informacijama, jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

 U cilju upoznavanja javnosti s, pribavljanja mišljenja, primjedbi i prijedloga zainteresirane javnosti te u konačnici donošenja što kvalitetnijeg akta, predlaže se za nacrt prijedloga odluke provesti javno savjetovanje na način propisan Zakonom.

 Nacrt prijedloga Odluke o redu na pomorskom dobru objaviti će se javno na WEB stranici Grada Zadra.

S ciljem da se širi krug zainteresiranih osoba s područja Grada Zadra uključi u pripremu konačnog Nacrta prijedloga Odluke o redu na pomorskom dobru, svrsishodno je provesti savjetovanje sa zainteresiranom javnošću. Na taj se način želi upoznati javnost sa predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.

|  |
| --- |
| **Rok za očitovanje zainteresirane javnosti je zaključno s danom** **26. studenog 2023. godine.** |
| Adresa e-pošte na koju se šalju očitovanja zainteresirane javnosti:**komunalno.savjetovanje@grad-zadar.hr** |